ढुवानीसम्बन्धी छुट्टै कानुन आवश्यक
कानुन, न्याय तथा संसदीय मामिलामन्त्री पदम गिरीले ढुवानी सेवासम्बन्धी छुट्टै ऐन आवश्यक रहेको बताउनुभएको छ ।
काठमाडौं, चैत ३ गते । कानुन, न्याय तथा संसदीय मामिलामन्त्री पदम गिरीले ढुवानी सेवासम्बन्धी छुट्टै ऐन आवश्यक रहेको बताउनुभएको छ । मन्त्री गिरीले सार्वजनिक यातायात सेवा ऐन, सवारी तथा यातायात व्यवस्था गर्न बनेको विधेयक र सार्वजनिक सडक सुरक्षा सम्बन्धी विधेयकले ढुवानी व्यवसायीहरूको समस्या समाधान हुन नसक्ने आफूले महसुस गरेको उल्लेख गर्नुहुँदै उनीहरूको समस्या समाधानका लागि छुट्टै ऐन आवश्यक रहेको बताउनुभएको हो ।मन्त्री गिरीले भन्नुभयो, ‘ढुवानी व्यवसायी क्षेत्रसँग सम्बन्धित दुई/तीन वटा विधेयक निर्माणको तयारीमा छ । एउटा सार्वजनिक यातायात सेवा ऐन । भौतिक मन्त्रालयमा अध्ययनको क्रममा छ । यसले तपाईँहरूको समस्या समाधान गर्लाजस्तो लागेको छैन । सवारी तथा यातायात व्यवस्था गर्न बनेको विधेयक अहिले मन्त्रालयमा अध्ययनको क्रममा छ । अर्को, सार्वजनिक सडक सुरक्षा सम्बन्धी पनि अध्ययनको क्रममा छ । ढुवानी सेवा सम्बन्धी छुट्टै एउटा ऐनको आवश्यकता महसुस हुन्छ । तीन करोड नेपाली जनतामध्ये एउटा सांसद तपाईँहरू पनि हो । सार्वभौमसत्ता सम्पन्न मुलुकमा सबै नागरिकहरू आफैँमा एउटा सांसद हो । आफैँमा एउटा प्रतिनिधि हो । सबैले आफ्ना कुराहरू नीति निर्माणमा कहीँ न कहीँ प्रतिविम्बित गर्ने अधिकार छ ।’’शनिबार काठमाडौँमा आयोजित ढुवानी व्यवसायी महासङ्घ, नेपालको कार्यक्रममा बोल्नुहुँदै मन्त्री गिरीले त्यो ऐन निर्माणका लागि आफैँले ड्राफ्ट तयार पारेर सो सम्बन्धी कानुन निर्माणमा सहयोग गर्न पनि सम्बन्धित पक्षलाई आग्रह गर्नुभयो । उहाँले कानुनको माध्यमबाट ढुवानी व्यवसायीहरूको समस्या समाधान गर्न आफू जिम्मेवार भएर लागिपर्ने आश्वासन समेत दिनुभयो ।मन्त्री गिरीले कानुन निर्माणको काममा सम्बन्धित क्षेत्रको सहयोगको आफूले अपेक्षा गरेको पनि बताउनुभयो ।